KIRJALLINEN KYSYMYS E-2520/00

esittäjä(t): Glyn Ford (PSE) komissiolle

(2. elokuuta 2000)

Aihe: Valtiontuen avoimuus

Vastauksessaan kysymykseeni E-1338/00(1) (Työpaikkojen siirtäminen Yhdistyneestä kuningaskunnasta Saksaan verohelpotusten vuoksi) komission jäsen Monti totesi, että on tärkeää olla yliarvioimatta tuen merkitystä yritysten päätöksiin ja että vaikka tuki voi vaikuttaa uuden toimipisteen valintaan, ei ole todennäköistä, että sillä olisi ratkaisevaa vaikutusta nykyisen toimipisteen lakkauttamiseen tai sen toiminnan rajoittamiseen. Mielestäni komission jäsen Montin väite ei ole uskottava. Jos valtiontuella ei ole vaikutusta, loogisesti ajateltuna jäsenvaltiot olisivat lopettaneet näiden työpaikkoja ja teollisuutta alueilleen houkuttelevien kannustimien tarjoamisen. Yhteisön painostuksen puuttuessa ei ole kuitenkaan merkkejä siitä, että valtiontuki olisi vähentynyt.

Väittääkö komissio, että Saksan terästeollisuudelle myönnetyllä seitsemän miljardin Saksan markan tuella ei ole mitään vaikutusta työpaikkoihin ja teollisuuteen? Ennen kaikkea äänestäjäni, jotka ovat menettäneet työpaikkansa työn Saksaan siirtämisen myötä, ovat erittäin tyytymättömiä, jos ilmenee, että siirtoihin ovat vaikuttaneet huhutut Saksan verohelpotukset.

Voiko komissio vahvistaa, myönnettiinkö tällaisia verohelpotuksia? Jos tällaisia tietoja ei pystytä toimittamaan, miten päätösten syistä voidaan vetää mitään johtopäätöksiä?

(1) EYVL C 53 E, 20.2.2001.

Mario Montin komission puolesta antama vastaus

(27. syyskuuta 2000)

Komissio ei väittänyt tai antanut ymmärtää vastauksessaan parlamentin jäsenen kirjalliseen kysymykseen E-1338/00(1), että valtiontuki olisi tehotonta. On selvää, että valtiontuki voi houkutella investointihankkeita tuen kohdealueelle, ja komissio sallii tästä syystä suurempien tukimäärien myöntämisen yhteisön heikommin kehittyneillä alueilla (esimerkiksi Sachsenissa, jossa parlamentin jäsenen ongelmallisena pitämä investointi tehtiin). Yksi peruste valtiontukien valvonnalle on sen varmistaminen, ettei vastaavista haitoista kärsimättömille alueille myönnetyn tuen määrä ylitä heikommin kehittyneillä alueilla myönnettyä tukea. Kysyjä on oikeassa esittäessään, että Saksan terästeollisuus olisi ilman sille myönnettyä tukea suurissa vaikeuksissa.

Komissio on havainnut viimeksi kahdeksannessa yleiskatsauksessa Euroopan unionissa myönnetyistä valtiontuista(2) , että EU:ssa myönnettävien valtiontukien määrä laskee koko ajan. Komissio painottaa kuitenkin samalla nykyisen yleisen laskusuuntauksen jatkumisen tärkeyttä.

Komissio on tutkinut parlamentin jäsenen mainitseman tukitapauksen, jonka myöntämisestä Saksan viranomaiset eivät oman ilmoituksensa mukaan ole vielä tehneet erillistä päätöstä. Investitionszulage- ja Gemeinschaftsaufgabe-tukijärjestelmien ja yhteisön alueellisia valtiontukia koskevien suuntaviivojen mukaisesti komissio on antanut Saksalle luvan myöntää investointitukia verohyvityksinä ja avustuksina, jotta liittovaltion ja osavaltioiden viranomaiset voisivat lisätä investointeja erityisesti Saksan heikommin kehittyneillä alueilla, joihin myös uudet osavaltiot kuuluvat. Komission asettamat edellytykset täyttävistä yksittäisistä tukitapauksista ei yleensä tarvitse ilmoittaa tai tiedottaa erikseen komissiolle.

(1) EYVL C 53 E, 20.2.2001.

(2) KOM(2000) 205 lopullinen.